FI Euroopan unionin virallinen lehti CE 88/41

(2004/C 88 E/0044)

KIRJALLINEN KYSYMYS E-1694/03

esittäjä(t): Erik Meijer (GUE/NGL) komissiolle

(21. toukokuuta 2003)

Aihe: Irakin talouden jatkuva ja kestävä elpyminen sekä öljyä varastoivat amerikkalaiset yritykset

1. Johtaako amerikkalaisten tapa solmia sopimuksia Irakissa siihen, että amerikkalaiset yritykset — muun muassa Halliburton, Stevedoring Services, Bechtel, Parsons, Fluor, Louis Berger Group ja Washington Group International — voivat vuoden väliaikaisen sopimuksen jälkeen saada jatkosopimuksen määräämättömäksi ajaksi ja päästä siten jatkuvasti hallitsemaan Irakin infrastruktuurin kehitystä?

2. Yritetäänkö Irakin matkapuhelinliikenteessä saada käyttöön amerikkalainen CDMA-järjestelmä, joka poikkeaa Euroopassa käytettävästä järjestelmästä, niin että irakilaiset tulevat riippuvaisiksi amerikkalaisista tuotteista?

3. Onko komission mielestä mahdollista, että Irakin jälleenrakentamisen kokonaiskustannukset, joiden arvioidaan nousevan 25 miljardin ja runsaan 100 miljardin dollarin välille sekä Irakin nykyinen 383 miljardin dollarin suuruinen velka voidaan kattaa aloittamalla uudestaan öljyntuotanto? Käytetäänkö kyseisten öljytulojen riittämättömyyttä ja toistaiseksi rajoitettua tuotanto- ja vientikykyä perusteena maaperän raakaöljyvarantojen myymiseksi pikaisesti amerikkalaisille öljy-yhtiöille kuten Chevronille? Näin ollen öljynporauksesta saatavat tulot eivät ole enää tulevaisuudessa käytettävissä Irakin valtion tarvitsemaan rahoitukseen.

4. Johtaako kyseinen toimintatapa pian tilanteeseen, jossa öljylähteitä ja öljyteollisuutta hallitaan tavalla, jota ei enää voi muuttaa?

5. Katsooko komissio, että Irakin talouden sitominen tiukasti USA:n talouteen on vapaata kilpailua ja avoimia kansainvälisiä kauppasuhteita koskevien nykyisten käsitysten mukaista vai pikemminkin ristiriidassa kyseisten käsitysten kanssa?

6. Vastustaako Euroopan unioni toimintatapaa, joka on ristiriidassa Irakin kansan itsemääräämisoikeuden kanssa ja joka voi johtaa Irakissa köyhtymiseen ja epätasapainoon ja suo USA:lle pysyviä etuja muualla maailmassa?

Christopher Pattenin komission puolesta antama

yhteinen vastaus

kirjallisiin kysymyksiin E-1693/03 ja E-1694/03

(7. heinäkuuta 2003)

Komissio on seurannut Yhdysvaltain viranomaisten Irakissa noudattamia hankintakäytäntöjä ja on tarkastellut niitä Yhdysvaltain kansainvälisten velvoitteiden valossa. Komissio huomauttaa, että YK:n turvallisuusneuvoston päätöslauselma 1483 korostaa, että Irakin kehitysrahastoa on käytettävä avoimesti, jotta Irakin kansan humanitaariset ja jälleenrakentamiseen liittyvät tarpeet tyydyttyvät. Päätöslauselmassa myös painotetaan Irakin kansan oikeutta hallita omia luonnonvarojaan. Komissio odottaa, että viranomainen, joka on vastuussa miehitysjoukkojen velvoitteista ja toimivallasta YK:n turvallisuusneuvoston päätöslauselman 1483 mukaan, johtaa maata ottaen huomioon Irakin kansan ja sen edut. Komissio seuraa näitä tapahtumia edelleen ja pyrkii puolustamaan avoimuuden ja vapaan kansainvälisen kaupankäynnin perusteita, joihin se itse on vahvasti sitoutunut.

Komissio on ilmoittanut Yhdysvaltain hallitukselle, että unioni odottaa maan noudattavan asiaankuuluvia kansainvälisiä sääntöjä kuten Maailman kauppajärjestön (WTO) julkisia hankintoja koskevaa sopimusta, joka sisältää avoimuuden, syrjinnän välttämisen, kansallisen kohtelun ja menettelyllisten takeiden periaatteet.

Tapauskohtaisesti komissio on tutkinut joitakin suuria myönnettyjä hankintasopimuksia, erityisesti kahdeksaa ensimmäistä sopimusta, jotka Yhdysvaltain kansainvälisen kehityksen virasto myönsi menettelyllä, jossa ei noudatettu kaikkia täysimääräisen ja avoimen kilpailun periaatteita. Se ei ole kuitenkaan tähän mennessä huomannut, että Maailman kauppajärjestön julkisia hankintoja koskevaa sopimusta olisi rikottu. Yhdysvaltain kansainvälisen kehityksen viraston päätarkastajan suorittama tutkinta ja yhteydenpito kongressiin, joka hyväksyy rajallisen hankintamenettelyn ajan puutteen ja hankkeiden kiireellisyyden vuoksi, on myös huomioitu.

Tarjouskilpailujen suuren määrän vuoksi komission on äärimmäisen vaikea valvoa, miten kaikki Yhdysvaltain viranomaisten Irakin jälleenrakentamista varten suorittamat hankintamenettelyt noudattavat julkisia hankintoja koskevan sopimuksen sääntöjä. Koska päivittäisiä tarjouskilpailuja on suuri määrä eivätkä ulkopuoliset saa riittävää tietoa, komissio ei kykene tekemään kattavaa tutkimusta asiasta. Tarjouspyyntöilmoituksesta saatava ensi käden tieto on hyvin rajallista ja yksityiskohtaisempaa tietoa (tarjouspyyntöasiakirjat) saa vain tarjouksen tekijä pyynnöstä. Komission on pitkälti luotettava jäsenvaltioiden tai yksittäisten yritysten toimittamaan tietoon kyetäkseen tutkimaan yksittäistapauksia perusteellisesti. Vaikka lehdissä on epämääräisesti mainittu valituksia tehneistä yhteisön toimittajista, komissiolle ei ole kuitenkaan esitetty yhtään virallista valitusta. Heti kun tällainen valitus tulee, sitä pidetään tärkeänä ja siihen vastataan nopeasti ja tarkasti. Joka tapauksessa komissio jatkaa tilanteen tiivistä tarkkailua.

On myös huomioitava, että komissio ei ole saanut Yhdysvaltain viranomaisilta pyyntöä yhteisrahoituksesta vastineeksi eurooppalaisten yritysten osallistumiselle.